stanford-oval/wikipedia huggingface dataset:
Hessen (suku)
Hessen-Kasselin sukuhaara

Hessen-Kasselin kruununprinssi Fredrik valittiin vuonna 1720 Ruotsin kuninkaaksi, sillä hän oli Ruotsin sammuneen pfalzilaisen hallitsijasuvun viimeisen hallitsijan, kuningatar Ulriika Eleonooran puoliso. Fredrik I:stä tuli vuonna 1730 myös Hessen-Kasselin maakreivi, mutta maiden välinen personaaliunioni purkautui hänen kuoltuaan lapsettomana vuonna 1751.
Hessen-Kassel korotettiin vuonna 1803 Hessenin vaaliruhtinaskunnaksi, ja se säilytti ainoana entisenä vaaliruhtinaskuntana tämän nimen myös sen jälkeen, kun Pyhä saksalais-roomalainen keisarikunta oli lakkautettu vuonna 1806. Napoleonin valloittama vaaliruhtinaskunta yhdistettiin vuonna 1807 Westfalenin kuningaskuntaan, mutta se sai itsenäisyytensä takaisin Wienin kongressissa 1815. Vuoden 1866 Preussin–Itävallan sodassa vaaliruhtinas Fredrik Vilhelm I asettui Itävallan puolelle, minkä seurauksena Preussi valloitti koko vaaliruhtinaskunnan ja liitti sen itseensä. Hessen-Kasselit menettivät tällöin valtakuntansa ja vaaliruhtinaan arvon, mutta suvun päämies sai pitää vanhan maakreivin arvon sekä henkilökohtaisen omaisuuden ja linnansa Kasselissa.
Fredrik Vilhelm I:n avioliitto oli morganaattinen, joten hänen lapsensa eivät voineet periä hänen aatelisarvoaan. Fredrik Vilhelmin kuoltua vuonna 1875 Hessen-Kasselin suvun päämiehen asema siirtyi hänen pikkuserkulleen Friedrich Wilhelmille, joka kuului Tanskaan asettuneeseen Hessen-Rumpenheimin sukuhaaraan.
Maakreivin arvon tuleva perijä ja Saksan keisari Vilhelm II:n lanko Friedrich Karl valittiin vuonna 1918 Suomen kuninkaaksi, mutta hän ei ehtinyt ottaa kruunua vastaan ennen kuin Suomen kuningaskuntahanke kariutui.
Friedrich Karlin jälkeläisiä ovat:
Philipp von Hessen (1896–1980), Friedrich Karlin poika, Hessenin ja Brabantin maakreivi
Wolfgang von Hessen (1896–1989), Friedrich Karlin poika, Philippin kaksoisveli, Suomen aiottu kruununprinssi
Moritz von Hessen (1926–2013), saksalainen yrittäjä, Philipp von Hessenin poika
Heinrich Donatus von Hessen (s. 1966), Moritz von Hessenin poika, maakreivi, Hessenin suvun nykyinen päämies.
Hessen-Darmstadtin sukuhaara

Pisimpään Hessenin suku pysyi vallassa Hessen-Darmstadtissa, joka vuonna 1806 korotettiin Hessenin suurherttuakunnaksi. Hessen-Darmstadtista erotettiin vuonna 1622 Hessen-Homburgin maakreivikunta, jota hallinnut sukuhaara sammui vuonna 1866. Alue palautui Hessen-Darmstadtille, joka luovutti sen vielä samana vuonna Preussille. Vuodesta 1871 Hessenin suurherttuakunta kuului itsehallinnollisena osana Saksan keisarikuntaan. Suvun viimeinen hallitsija oli suurherttua Ernst Ludvig, joka syrjäytettiin vuoden 1918 vallankumouksen yhteydessä. Hänen sisarensa oli viimeinen Venäjän keisarinna Aleksandra Fjodorovna.
Hessen-Darmstadtin sukuhaara sammui mieslinjalta vuonna 1968. Sen viimeinen päämies Ludwig von Hessen oli vuonna 1960 adoptoinut Hessen-Kasselin sukuhaaran silloisen päämiehen Moritz von Hessenin, joka peri siten molempien sukuhaarojen aatelisarvot.
Battenbergin morganaattinen sukuhaara

Battenbergin suku on Hessen-Darmstadtin suvun haara, joka sai alkunsa vuonna 1851 Hessenin suurherttua Ludvig II:n pojan, prinssi Alexanderin solmittua morganaattisen avioliiton kreivitär Julia von Hauken kanssa. Tähän sukuun kuului muun muassa Bulgarian ruhtinaana vuosina 1879–1886 toiminut Aleksanteri I. Englannissa Battenbergit muuttivat vuonna 1917 nimensä muotoon Mountbatten.
Aiheesta muualla

Kuvia tai muita tiedostoja aiheesta Hessen (suku) Wikimedia Commonsissa
Hintainformaatio

Hintainformaatio viittaa taloustieteessä siihen, miten hintatarjoukset kertovat siitä, miten paljon jotakin resurssia tarvitaan, ja hintapyynnöt siitä, miten korkeita sen tuotantokustannukset tai vaihtoehtoiskustannukset ovat.
Tämä ohjaa resurssit (työn, pääoman, hyödykkeet, maan) siihen käyttöön, missä siitä on eniten hyötyä, ja ohjaa tuotannon kuluttamaan vain resursseja, joiden hinnat eli tuotanto- tai vaihtoehtoiskustannukset ovat mahdollisimman alhaiset.
Markkinahinnat kertovat mahdollisimman objektiivisesti, miten arvokkaita jonkin resurssin eri käyttötavat ovat. Korkeimman tarjouksen resurssista pystyy tyypillisesti antamaan se, jolla on tuottavinta käyttöä resurssille.
Reaktiot šokkeihin

Jonkin tuotteen tarpeen (kysynnän) lisääntyessä sitä ei tahdo riittää kaikille. Tuottajat näkevät tilaisuuden nostaa hintoja. Tämä karkottaa ne ostajat, jotka ovat valmiit maksamaan vähiten. Tuotteet päättyvät niitä eniten tarvitseville ja toisaalta tuottajille tulee kannustin tuottaa enemmän, uusillekin yrittäjille tulee kannustin alkaa tuottaa kyseistä tuotetta.
Vastaavalla tavalla hintamekanismi reagoi siihen, kun jonkin tuotteen kysyntä tai tarjonta laskee, tarjonta kasvaa tms. Hintainformaatio kertoo, miten kipeästi mitäkin tuotetta milloinkin tarvitaan ja miten kallista sitä on tuottaa tai myydä. Hinnat eivät yleensä kuitenkaan ole täydellisiä.
Esimerkki

Esimerkiksi maatilkulla voi toimia kurpitsanviljely, ravintola tai lääkärin vastaanotto, ja hinnat - näiden eri tahojen tarjoamat ostohinnat tai vuokrat - ovat informaatiota siitä, miten arvokkaita nämä eri käyttötavat ovat. Näin maatilkku voidaan myydä tai vuokrata käyttöön, joka siinä kohdassa on mahdollisimman hyödyllistä, hyväksymällä korkein tarjous, ellei omistajalla itsellään ole vielä arvokkaampaa käyttöä maatilkulle.
Vaikka lääkäri voittaisi kilvan, joskus myöhemmin lääketieteen kehitys voisi tehdä hänen palvelunsa vähemmän tarpeellisiksi tai kurpitsan kysyntä voisi lisääntyä, jolloin kurpitsanviljelijän kannattaisi ostaa maatilkku lääkäriltä.
Valtion rooli

Joissain tapauksissa ulkoisvaikutuksilla voidaan perustella sitä, että valtio vaikuttaa hintoihin tukemalla tai haittaverottamalla. Varsinainen hintasääntely on kuitenkin silloinkin kyseenalaista, vääristää hintainformaatiota ja ehkä vain peittää todellisia ongelmia, jotka ovat kysynnässä ja tarjonnassa.
24 Online

24 Onlinen logo
24 Online (virallisesti IS-Line Oy) oli suomalainen vuonna 2003 perustettu pääkaupunkiseudulla toiminut internet-operaattori. 24 Onlinen omistajia olivat suomalaiset piensijoittajat sekä yrityksen toimiva johto.
24 Online toimi pääkaupunkiseudun kattavassa runkoverkossa (ent. Saunalahden SaunaVerkko). Päätuotteina olivat yrityksille tarjottavat G.shdsl- ja ADSL-yhteydet, sekä kuluttajaliittymät. 24 Online ei sensuroinut Internetsivustoja poliisin sulkulistoilla. Liittymien tarjoaminen Etelä-Suomen Dataliikenne -nimellä aloitettiin syksyllä 2011. Kuluttajavirasto oli aiemmin huomauttanut yritystä harhaanjohtavasta markkinoinnista. Yhtiö haettiin konkurssiin vuonna 2013.
Aiheesta muualla

Tietokone-lehden uutinen (Arkistoitu – Internet Archive)
Kauppalehden uutinen[vanhentunut linkki]
Herman Franks

Herman Franks vuonna 1965.
Herman Louis Franks (4. tammikuuta 1914 – 30. maaliskuuta 2009) oli yhdysvaltalainen baseballpelaaja ja -valmentaja. Hän syntyi Pricessä, Utah'ssa, ja opiskeli Utah'n yliopistossa.
Franks pelasi ensimmäisen Major League Baseball -ottelunsa 27. huhtikuuta 1939 ja viimeisensä 28. elokuuta 1949. Hänet osti St. Louis Cardinalsilta vuonna 1940 Brooklyn Dodgers, ja hän päätti uransa Philadelphia Athleticsissa.
Franks aloitti valmentajanuransa heti pelaajana lopetettuaan. Hän pääsi Leo Durocherin avustajaksi New York Giantsissa ja nousi myöhemmin San Francisco Giantsin sekä Chicago Cubsin joukkueenjohtajaksi.
24 Pesula (yritys)

| 24 Pesula Oy |
| --- | --- |

Tunnuslause:  Apuna Arjessa
Yritysmuoto:  osakeyhtiö
Perustettu:  1999 Kokkola
Perustaja:  Veljekset Nevala
Toimitusjohtaja:  Isto Kiviniemi
Puheenjohtaja:  Asko Nevala
Kotipaikka:  Kokkola
Toimiala:  pesulapalvelut
Liikevaihto:  4 milj. € (2020)
Henkilöstö:  6 henk. (2018)
Tytäryhtiöt:  24 Laundromat
Kotisivu:  www.24pesula.fi
Infobox OKVirheellinen NIMI-arvo: 
24 Pesula Oy on suomalainen itsepalvelupesula-ketju ja pesulalaitteiden valmistaja. Yritys toimii kaupallisten keskusten yhteydessä yhteensä 45 pesulapisteellä Suomessa ja on keskittynyt tarjoamaan itsepalvelulaitteita suurten kodintekstiilien ja mattojen pesuun. Pesulalaitteiden valmistus tapahtuu Tampereella, jossa valmistetaan mm. patentoitua itsepalvelukäyttöön suunniteltua tasopesukonetta kovapohjaisten mattojen pesuun. Yrityksen tytäryhtiö 24 Laundromat toimii Isossa-Britanniassa.
24 Pesulan toimitusjohtajana toimii Isto Kiviniemi ja hallituksen puheenjohtajana Asko Nevala. Yrityksen liikevaihto oli 4 milj. € vuonna 2020, kasvua edelliseen vuoteen oli + 21 %.
54 (luku)

| --- | --- |
Luonnolliset luvut
54 ← 50 51 52 53 54 55 56 57 58 59 →
Kardinaaliluku: viisikymmentäneljä
Järjestysluku: viideskymmenesneljäs
Tekijät: 1, 2, 3, 6, 9, 18, 27, 54
Alkutekijät:  2\cdot 3^{3}

Roomalainen numero: LIV
Binääriluku: 110110
Oktaaliluku: 66
Duodesimaaliluku: 46
Heksadesimaaliluku: 36
Vigesimaaliluku: 2E
54 (viisikymmentäneljä) on luonnollinen luku, jota edeltää luku 53 ja seuraa luku 55.
Matematiikassa

54 on yhdistetty, runsas ja puolitäydellinen luku.
54 on Harshad-luku kymmenjärjestelmässä, nelijärjestelmässä (3124) ja kolmijärjestelmässä (20003).
54 on Leylandin luku:  3^{3}+3^{3}.
54 on pienin luonnollinen luku, joka voidaan muodostaa kolmen neliöluvun summana useammalla kuin kahdella tavalla:  7^{2}+2^{2}+1^{2},  6^{2}+3^{2}+3^{2} tai  5^{2}+5^{2}+2^{2} (katso kuva).
54 voidaan muodostaa neljän peräkkäisen neliöluvun summana:  2^{2}+3^{2}+4^{2}+5^{2}.
Jokainen luonnollinen luku luvun 54 tekijöiden summaan (120) saakka voidaan muodostaa luvun 54 eri tekijöiden summana.
54. alkuluku miinus 54 (197) on myös alkuluku.
Välillä  2\ldots 2^{8} on 54 alkulukua.
Luonnontieteissä

54 on ksenonin järjestysluku jaksollisessa järjestelmässä.
Kromi-54 on kromin vakaa isotooppi.
Zirkonium-94, molybdeeni-96 ja rutenium-98 ovat vakaita isotooppeja, joiden neutroniluku on 54.
Hapen ja fluorin sulamispisteet ovat noin 54 kelviniä.
Muissa yhteyksissä

54 on Argentiinan kansainvälinen suuntanumero.
Afrikassa on 54 valtiota.
Rubikin kuutiossa on 54 värillistä neliötä.
Tavallisessa korttipakassa on 54 korttia, jos mukana on kaksi jokeria.
New York Rangersiltä vei 54 vuotta voittaa Stanley Cup uudestaan vuoden 1940 jälkeen.
Martin Van Buren, Rutherford Hayes, William McKinley ja Herbert Hoover astuivat Yhdysvaltain presidentin virkaan 54-vuotiaina.
Eurooppatie E54 kulkee Ranskan ja Saksan välillä.
Kantatie 54 kulkee Hollolan ja Tammelan välillä.
Luku 54 esitettynä kolmen neliöluvun summana.
24 Oras

| 24 Oras |
| --- | --- |

Tyyli:  televisiouutiset
Kestoaika:  90 min
Alkuperämaa:   Filippiinit
Alkuperäiskieli:  filipino
Verkko:   GMA Network
Esitetty:  15. maaliskuuta 2004 –
Tuotanto
Tuotantoyhtiö(t):  GMA News and Public Affairs
Aiheesta muualla
Virallinen sivusto
IMDb
24 Oras on televisioyhtiö GMA Networkin esittämä filippiiniläinen uutisohjelma.
Aiheesta muualla

Viralliset kotisivut
Houston Aeros (WHA)

| Houston Aeros (WHA) |
| --- | --- |

Perustettu:  1972
Lakkautettu:  1978
Entiset nimet:  Dayton Arrows
Kaupunki:   Houston, Texas
Kotiareena:  Sam Houston Coliseum (1972–1975) The Summit (1975–1978)
Sarjataso:  WHA
Värit:                
Avco Cup:  1974, 1975
Infobox OKVirheellinen NIMI-arvo: 
Houston Aeros oli yhdysvaltalainen ammattilaistason jääkiekkojoukkue, joka pelasi entisessä World Hockey Association (WHA) -liigassa. Joukkue perustettiin vuonna 1972 ja sen kotikaupunki oli Houston Texasin osavaltiossa.
Alun perin joukkue perustettiin Ohion Daytoniin. Joukkue kuitenkin muutti Houstoniin ennen kuin se ehti pelata yhtään ottelua. Aerosista tuli yksi WHA:n menestyneimmistä joukkueista ja se voitti Avco Cup -mestaruuden vuosina kausilla 1973–1974 ja 1974–1975. Se voitti myös läntisen divisioonan mestaruuden neljä kertaa peräkkäin vuosina 1974–1977. Houston Aeros lopetti toimintansa vuonna 1978, kun WHA yhdistyi NHL:n kanssa.
Kuuluisia Houston Aerosin pelaajia olivat muun muassa Gordie Howe ja hänen poikansa Mark ja Marty.
Houston Aeros

| Houston Aeros |
| --- | --- |

Perustettu:  1994
Lakkautettu:  2013
Kaupunki:  Houston, Texas
Kotiareena:  Toyota Center
Sarjataso:  AHL
Konferenssi:  Läntinen
Divisioona:  Länsi
Värit:  vihreä, punainen, vehnä
Omistaja:  Minnesota Sports and Entertainment
Yhteistyöseurat:  Minnesota Wild (NHL) Orlando Solar Bears (ECHL)
Infobox OKVirheellinen NIMI-arvo: 
Houston Aeros oli AHL-liigassa pelannut yhdysvaltalainen jääkiekkoseura, jonka kotikaupunki oli Houston, Texas. Seura oli Minnesota Wildin farmijoukkue.
Aeros perustettiin vuonna 1994 ja se pelasi aluksi IHL:ssä. Nimensä se sai aiemman, WHA:ssa 1970-luvulla pelanneen seuran mukaan. Aeros voitti IHL-vuosinaan sarjan mestaruuden Turner Cupin kerran, kaudella 1998–1999. Sen päävalmentajana toimi tuolloin sittemmin NHL:ssä valmentanut Dave Tippett. Kaudella 1995–1996, toisellaan IHL:ssä, Aeros isännöi sarjan tähdistöottelua.
Vuonna 2001, IHL:n toiminnan päätyttyä, Aeros siirtyi AHL:ään. Samalla siitä tuli NHL-seura Minnesota Wildin farmijoukkue. Aeros voitti myös AHL:n mestaruuden Calder Cupin kerran, kaudella 2002–2003. Lisäksi se pelasi loppuotteluissa kaudella 2010–2011, mutta hävisi tuolloin mestaruuden Binghamton Senatorsille. Vuoden 2011 Aeros-joukkueen päävalmentajana toimi samana vuonna Minnesota Wildin päävalmentajaksi siirtynyt Mike Yeo. Yeo oli Aerosin entinen pelaaja, vuoden 1999 IHL-mestarijoukkueen kapteeni.
19. huhtikuuta 2013 Minnesota Wild ilmoitti että Minnesota Sports and Entertainment ei päässyt yhteisymmärrykseen Aerosin kotihallin Toyota Centerin vuokrahinnasta ja tämän vuoksi Houston Aeros siirrettiin Des Moinesiin Iowaan. Samalla ilmoitettiin seuran uudeksi nimeksi Iowa Wild.
Aerosissa pelasi sen historian aikana yhteensä neljä suomalaista: Tony Virta, Mikko Koivu, Mikael Granlund ja Erik Haula. Osa Granlundin Aerosissa pelaamista otteluista ajoittui kauden 2012–2013 alkuun, jolloin NHL:ssä oli käynnissä työsulku.
Hempstead (New York)

Hempstead on kunta (town) New Yorkin osavaltiossa, Yhdysvalloissa. Sen väkiluku oli 793 409 vuonna 2020. Kunta sijaitsee Nassaun piirikunnassa, New Yorkin metropolialueella. Hempsteadista on 30 kilometrin matka New Yorkiin.
Jos Hempstead olisi kaupunki, olisi se New Yorkin osavaltion toiseksi suurin kaupunki. Se on noin kolme kertaa suurempi kuin Buffalo, joka on New Yorkin toiseksi suurin kaupunki. Se olisi myös Yhdysvaltain kahdeksanneksitoista suurin kaupunki.
Maantiede

Hempstead sijaitsee New Yorkin osavaltion Long Islandilla, Nassaun piirikunnassa. Kunnan pinta-ala on noin 497 km², josta lähes 130 km² on vettä. Hempsteadin kuntaan kuuluu 22 kylää ja 34 paikallishallinnotonta aluetta. Long Beachin kaupunki sijaitsee Hempsteadin eteläpuolella.
Väestö

Vuonna 2020 Hempsteadin 793 409 asukkaasta valkoisia oli 61,5 %, mustia 17,5 %, aasialaisia 6,6 % ja alkuperäisasukkaita 0,3 %. 28,4 % asukkaista puhui kotonaan jotain muuta kieltä kuin englantia ja 22,8 % asukkaista oli syntynyt ulkomailla.
Kuvia kunnasta

Valley Stream.
Hempsteadin kylä.
Aiheesta muualla

Kuvia tai muita tiedostoja aiheesta Hempstead (New York) Wikimedia Commonsissa
577

| --- | --- |
Vuosisadat: 300-luku · 400-luku · 500-luku · 600-luku · 700-luku
Vuosikymmenet: 490-luku · 500-luku · 510-luku · 520-luku · 530-luku · 540-luku 550-luku · 560-luku · 570-luku · 580-luku · 590-luku · 600-luku
Vuodet: 490 · 491 · 492 · 493 · 494 · 495 · 496 · 497 · 498 · 499 500 · 501 · 502 · 503 · 504 · 505 · 506 · 507 · 508 · 509 510 · 511 · 512 · 513 · 514 · 515 · 516 · 517 · 518 · 519 520 · 521 · 522 · 523 · 524 · 525 · 526 · 527 · 528 · 529 530 · 531 · 532 · 533 · 534 · 535 · 536 · 537 · 538 · 539 540 · 541 · 542 · 543 · 544 · 545 · 546 · 547 · 548 · 549 550 · 551 · 552 · 553 · 554 · 555 · 556 · 557 · 558 · 559 560 · 561 · 562 · 563 · 564 · 565 · 566 · 567 · 568 · 569 570 · 571 · 572 · 573 · 574 · 575 · 576 · 577 · 578 · 579 580 · 581 · 582 · 583 · 584 · 585 · 586 · 587 · 588 · 589 590 · 591 · 592 · 593 · 594 · 595 · 596 · 597 · 598 · 599 600 · 601 · 602 · 603 · 604 · 605 · 606 · 607 · 608 · 609
Tapahtumia

Pohjoinen Qi-dynastia päättyi Kiinassa.
Härryda-Posten

| Härryda-Posten> HrP |
| --- | --- |

Lehtityyppi:  verkkolehti
Kustantaja:  Stampen Media
Perustettu:  1984 (uudelleen 2022)
Päätoimittaja:  Csaba Bene Perlenberg
Kotikunta:  Härryda
Kotimaa:  Ruotsi
Ilmestymistiheys:  näköislehti ke ja la
Kieli:  ruotsi
Aiheesta muualla
Kotisivu
Härryda-Posten (lyh. HrP) on ruotsalainen vuonna 2022 perustettu verkkolehti, jonka kotikunta on Härryda. Vuosina 1984–2018 ilmestyi samanniminen ilmaisjakelulehti, joka yhdistettiin 2019 Partille Tidningin kanssa. Lehden omistanut WM Media meni konkurssiin vielä samana vuonna. Stampen Media -konserni osti konkurssipesän ja alkoi julkaista Härryda-Postenia uudelleen vuonna 2022.
Aiheesta muualla

Lehden verkkosivut (ruotsiksi)
Stampen Media
| --- | --- |
Sanoma- ja verkkolehdet:   Alingsås Tidning  Bohusläningen  Göteborgs-Posten  Hallands Nyheter  Hallandsposten  Härryda-Posten  Kungsbacka-Posten  Kungälvs-Posten  Mark-Posten  Mölndals-Posten  Partille Tidning  Strömstads Tidning  TTELA 
Ilmaisjakelulehdet:   Alingsåskuriren  Lerums Tidning  Melleruds Nyheter  Nya Varbergsposten
Hjalmar Oker-Blom

Hjalmar Christian Oker-Blom (21. kesäkuuta 1870 Viipuri – 8. helmikuuta 1937 Helsinki) oli suomalainen agronomi, juristi, maatalousneuvos ja valtiopäivämies.
Henkilöhistoria

Hjalmar Oker-Blomin vanhemmat olivat jalkaväenkenraali, senaattori Christian Theodor Oker-Blom ja Julia Maria Lovisa Böckelman ja puoliso vuodesta 1906 Paula Johanna Hertz. Oker-Blom tuli ylioppilaaksi 1891 ja suoritti oikeustutkinnon 1896 ja agronomitutkinnon 1898. Hän toimi senaatissa ylimääräisenä kopistina vuodesta 1899 ja maataloushallituksessa sihteerinä 1906–1917 ja lainoppineena maatalousneuvoksena 1917–1937. Oker-Blom toimi myös maataloushallituksen vt. ylijohtajana useaan otteeseen.  Hän edusti sukuaan aatelissäädyssä valtiopäivillä 1899, 1900 ja 1905–1906.
Professori Max Oker-Blom ja juristi Georg Kristian Oker-Blom olivat Hjalmar Oker-Blomin veljiä.
Julkaisuja

Suomen maataloushallinto, 1932
Luettelo tärkeimmistä maataloushallitusta ja kalastushallitusta sekä maataloutta ja sen sivuelinkeinoja koskevista komiteanmietinnöistä, 1932
Hallinnollisia ohjeita viran ja toimen haltijoille maatalouden alalla, 1936
Aiheesta muualla

Neljä vuosilukua ja neljä kuvaa 1899 1909 1919 1929, Suomen Kuvalehti, 27.04.1929, nro 17, s. 19, Kansalliskirjaston digitaaliset aineistot
Absa Group

| Absa Group |
| --- | --- |

 Absan pääkonttori Kapkaupungissa.
Osake:  JSE: ABG
ISIN:  ZAE000255915
Perustettu:  1991
Kotipaikka:  Absa Towers West, 7th Floor, 15 Troye Street, Johannesburg 2001, Etelä-Afrikka
Toiminta-alue:  Botswana, Ghana, Kenia, Mauritius, Mosambik, Seychellit, Etelä-Afrikka, Tansania, Uganda ja Sambia
Toimiala:  pankki ja vakuutus
Tuotteet:  pankki- ja vakuutustuotteet
Henkilöstö:  41 250 (2018)
Omistaja:  Barclays (vähemmistöosuus)
Kotisivu:  www.absa.africa/absaafrica/
Infobox OKVirheellinen NIMI-arvo: 
Absa Group Limited (JSE: ABG; aiemmin Amalgamated Bank of South Africa ja 2.8.2013-10.7.2018 nimellä Barclays Africa Group Limited) on suuri eteläafrikkalainen rahoitusalan konserni. Sillä on enemmistöosuuksia pankkiyhtiöistä Botswanassa, Ghanassa, Keniassa, Mauritiuksella, Mosambikissa, Seychelleillä, Etelä-Afrikassa (Absa Bank), Tansaniassa (Barclays Bank in Tanzania ja National Bank of Commerce), Ugandassa ja Sambiassa. Konserniin kuuluu esimerkiksi Etelä-Afrikan suurin vähittäispankkiryhmittymä. Yhtiön pääkonttori sijaitsee Johannesburgissa. Vuonna 2018 yhtiön palveluksessa oli noin 41 250 työntekijää.
Amalgamated Bank of South Africa, joka myöhemmin otti nimekseen Absa, muodostettiin vuonna 1991 kolmen finanssi-alan ryhmittymän fuusion seurauksena. Elokuussa 2013 konserni muutti nimensä muotoon Barclays Africa Group, jolla nimellä se toimi  heinäkuuhun 2018 saakka. Tämän jälkeen finanssikonserni on tunnettu jälleen nimellä Absa.
Härski Hartikainen

| Härski Hartikainen |
| --- | --- |
 Spede Pasanen Härski-Hartikaisen roolissa vuonna 1973 valmistuneen ensimmäisen Uuno Turhapuro-elokuvan kuvauksissa.
Luoja(t):  Spede Pasanen
Näyttelijä(t):  Spede Pasanen
Ensi- esiintyminen:  24. elokuuta 1973 elokuvassa Uuno Turhapuro
Kustantaja:  Spede-Yhtiöt
Henkilötiedot
Status:  automekaanikko, keksijä
Asuinpaikka:  Helsinki
Luonteenpiirteet:  älykkyys, rähjäisyys
Suhteet
Tutut:  Uuno Turhapuro ja   Sörsselssön
Infobox OKNimi-testi OK: 
Härski Hartikainen on yksi Uuno Turhapuro -elokuvien päähahmoista. Härski Hartikaista esitti Spede Pasanen.
Hartikainen työskentelee autokorjaamolla mekaanikkona yhdessä Sörsselssönin kanssa. Heidän työpaikkansa sijaintia ei elokuvissa mainita, mutta kuvauspaikkoina käytettiin korjaamoa Helsingin Köyhän miehen Stockalla ja toista Hevossalmessa.
Välillä auton rassaamiset ovat saaneet jäädä, kun miehet ovat siirtyneet muun muassa ikkunanpesijöiksi, hätäaputöihin, yksityisetsiviksi tai kun he joutuvat armeijaan kertausharjoituksiin. Hänellä on myös ollut yritys Hartikaisen moottori ja Sörsselssönin autokorjaamo, ilmeisesti juuri Sörsselssönin kanssa. Härski on Sörsselssönin tapaan sotilasarvoltaan reservin kersantti.
Hartikainen on myös nimittänyt itsensä yhdessä Sörsselssönin kanssa asiantuntijaksi, joka antaa virallisen lausunnon asiasta kuin asiasta, maksua vastaan. Härski on pitänyt myös omaa radioasemaa nimeltä Radio-Härski, jossa Uuno Turhapuro toimi radioreportterina. Sörsselssön työskentelee luonnollisesti Härskin ja Uunon kanssa samalla radioasemalla. Samalla Härski saa ystävineen luvan paikallistelevisioon sopimusehtona vuoristoneuvos Tuuran kanssa. Härski on myös keksijä; hänen keksintöjään on muun muassa säädettävä paino ja kaksikeulainen auto. Härski Hartikainen käyttää töissä joko keltaista tai harmaata työhaalaria ja mustaa päähinettä, joista hänet helposti tunnistaa. Yhtä tunnuksenomaista hahmolle on myös jatkuva tupakan poltto.
Härski on älykäs ja osaa ratkoa vaikeitakin ongelmia. Yleensä hän on empaattinen ja ystävällinen, vaikkakin vastustajiaan kohtaan Härski osaa olla myös juonikas ja voimakasluonteisena persoonana periksiantamaton. Elokuvassa Uuno Turhapuro menettää muistinsa Härski on hyvinkin itsepäinen ja aggressiivinen oman aatteensa vuoksi. Härski pyrkii itsepäisesti, koviakaan keinoja kaihtamatta edistämään maailmanrauhaa perustamalla rauhanyhdistyksen nimeltä Rauhanturvaajat. Jäseniä yhdistykseen hän sai uhkailemalla ja nyrkillä hakkaamalla.
Härskillä on ainakin ollut vaimo, jota elokuvissa ei ole koskaan näytetty. Hänellä oli myös romanttinen suhde yksityisetsivä Pia Terävän kanssa elokuvassa Johtaja Uuno Turhapuro – pisnismies, koska sama ammatti yhdisti heitä. 1980-luvulla Härski iski silmänsä Unelma Säleikköön, joka torjui tämän. Elokuvassa Uuno Epsanjassa Härski mitä ilmeisimmin itse ihastuu Sörsselssönille ”hankkimaansa” uuteen vaimoon, joka ajelee tämän kyydissä ympäri Helsinkiä hääpuku yllään.
Vuoden 2004 viimeisessä Uuno-elokuvassa Uuno Turhapuro – This Is My Life viitataan Hartikaisen kuolleen. This Is My Life -ohjelmasta voittamillaan rahoilla Uuno pystyttää kuitenkin näköispatsaan Hartikaisen muistoksi.
Hahmon filmografia

Uuno Turhapuro (1973)
Professori Uuno D. G. Turhapuro (1975)
Lottovoittaja UKK Turhapuro (1976)
Häpy Endkö? Eli kuinka Uuno Turhapuro sai niin kauniin ja rikkaan vaimon (1977)
Rautakauppias Uuno Turhapuro – presidentin vävy (1978)
Uuno Turhapuron aviokriisi (1981)
Uuno Turhapuro menettää muistinsa (1982)
Uuno Turhapuron muisti palailee pätkittäin (1983)
Uuno Turhapuro armeijan leivissä (1984)
Uuno Epsanjassa (1985)
Uuno Turhapuro muuttaa maalle (1986)
Uuno Turhapuro – kaksoisagentti (1987)
Tupla-Uuno (1988)
Uunon huikeat poikamiesvuodet maaseudulla (1990)
Uuno Turhapuro herra Helsingin herra (1991)
Uuno Turhapuro – Suomen tasavallan herra presidentti (1992)
Uuno Turhapuron poika (1993)
Uuno Turhapuron veli (1994)
Johtaja Uuno Turhapuro – pisnismies (1998)
Uuno Turhapuro – This Is My Life (2004) (arkistokuvamateriaalia)
Tv-sarjat:
Uuno Turhapuro armeijan leivissä (1984) (elokuva 7-osaisena laajennettuna televisiosarjana)
Johtaja Uuno Turhapuro – pisnismies (1998) (elokuva 5-osaisena laajennettuna televisiosarjana)
Uuno Turhapuro – This Is My Life (2004) (elokuva laajennettuna televisiosarjana)